## Zakon o eksplozivnim tvarima

### NN 178/2004 (16.12.2004.), Zakon o eksplozivnim tvarima

# HRVATSKI SABOR

3089

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O EKSPLOZIVNIM TVARIMA

Proglašavam
Zakon o eksplozivnim tvarima, koji je donio Hrvatski sabor na sjednici 3.
prosinca 2004. godine.

Broj:
01-081-04-3764/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O EKSPLOZIVNIM TVARIMA

I.
OPĆE ODREDBE

Članak
1.

Ovim se
Zakonom propisuju uvjeti za proizvodnju, promet, skladištenje, ispitivanje i
ocjenu sukladnosti, uporabu, reciklažu, neutralizaciju i uništavanje
eksplozivnih tvari, uvjeti koje moraju ispunjavati osobe koje rukuju s
eksplozivnim tvarima te nadzor nad primjenom ovoga Zakona.

Članak
2.

(1)
Odredbe ovoga Zakona ne primjenjuju se na:

– ministarstvo
nadležno za obranu,

–
ministarstvo nadležno za unutarnje poslove (u daljnjem tekstu: Ministarstvo),

–
strane vojne snage u Republici Hrvatskoj kada je tako odre­­đeno međunarodnim
ugovorom,

–
prijevoz eksplozivnih tvari, koji je uređen posebnim propisima.

(2)
Odredbe ovoga Zakona koje propisuju tehničko-tehno­lošku sigurnost pri radu s
eksplozivnim tvarima primjenjuju se i na proizvodnju, promet te skladištenje
eksplozivnih tvari koje obavljaju pravne i fizičke osobe za potrebe državnih
tijela, osim ako posebnim propisima nije drugačije uređeno.

(3) Na
postupke propisane ovim Zakonom primjenjuju se odredbe Zakona o općem upravnom
postupku, ako ovim Zakonom nije drugačije propisano.

Članak
3.

(1)
Eksplozivne tvari prema ovom Zakonu su:

–
gospodarski eksplozivi,

–
sredstva za iniciranje eksplozivnih tvari,

–
pirotehnička sredstva,

–
streljivo,

–
baruti,

–
proizvodi punjeni eksplozivnim tvarima,

–
sirovine eksplozivnih svojstava koje služe za proizvodnju eksplozivnih tvari iz
podstavka 1. – 6. ovoga stavka.

(2)
Gospodarski eksplozivi su eksplozivne tvari koje se koriste za lomljenje,
rastresanje i usitnjavanje mineralnih sirovina i drugih materijala, rušenje građevinskih
i drugih objekata te obliko­vanje predmeta i materijala energijom oslobođenom
pri detonaciji eks­plozivnih punjenja.

(3)
Sredstva za iniciranje eksplozivnih tvari su eksplozivna sredstva koja su
namijenjena za aktiviranje ili iniciranje eksploziv­nih tvari.

(4)
Pirotehnička sredstva su sredstva koja se koriste za zabavu te u gospodarske i
druge svrhe, a sadrže sastojke čije sagorijevanje ili eksplozija služi za
postizanje učinka vatre, svjetlosti, topline, zvuka ili dima, a uključuju i
protugradne rakete.

(5)
Streljiva su čahure ili patrone napunjene barutom, a mogu biti opremljene kapslom
i kompletirane sa zrnom, kuglom ili sačmom, za sve tipove lovačkih, športskih i
industrijskih puša­ka, revolvera i pištolja.

(6)
Baruti su eksplozivi koji sagorijevaju termičkom vod­ljivošću i primarno su
namijenjeni potisku projektila. Dijele se na crne i malodimne barute koji služe
za gospodarske i šport­ske potrebe.

(7)
Proizvodi punjeni eksplozivnim tvarima su proizvodi koji su punjeni
eksplozivnim i/ili pirotehničkim smjesama i njihov je učinak ovisan o tim
tvarima.

Članak
4.

(1) Pojmovi
koji se koriste u ovom Zakonu imaju sljedeće značenje:

– *promet eksplozivnih* tvari je uvoz, prodaja i
ustupanje radi daljnje prodaje te skladištenje eksplozivnih tvari s tim u
svezi. U smislu ovoga Zakona, ne smatra se prometom prodaja na malo pirotehničkih
sredstava za zabavu razreda I. i II., streljiva, baruta, sporogorećih štapina i
inicijalnih kapsli za streljivo u prodavaonicama koje imaju odobrenje po
posebnom propisu,

– *proizvodnja eksplozivnih tvari* je izrada,
obrada ili prerada eksplozivnih tvari iz članka 3. ovoga Zakona,

– *reciklaža eksplozivnih tvari* je ponovna
uporaba u druge svrhe nakon uklanjanja eksplozivnih tvari iz streljiva i
minsko-
-eksplozivnih sredstava,

– *neutralizacija
eksplozivnih tvari* je kemijska promjena eksplozivne tvari u neeksplozivnu
tvar,

– *uništavanje
eksplozivnih tvar*i je potpuna pretvorba eksplozivne tvari sagorijevanjem,
detonacijom i drugim postupcima,

– *dobavljač*
je pravna osoba ili obrtnik koji stavlja eksploziv­ne tvari u promet u
Republici Hrvatskoj ili omogućava njihovu uporabu,

–*uporaba* je neposredno pripremanje i aktiviranje eksploziv­nih tvari,

– *rukovanje
eksplozivnim tvarima* podrazumijeva radnje koje pri proizvodnji,
ispitivanju, prometu i uporabi poduzimaju osobe koje ispunjavaju uvjete
propisane ovim Zakonom,

– *odgovorna
osoba* je osoba u pravnoj osobi ili kod obrtnika koja kod proizvodnje,
ispitivanja, prometa i uporabe eksplozivnih tvari odgovara za odvijanje tih
procesa u skladu s ovim Zakonom i na temelju njega donesenih propisa,

– *skladištenje*
je čuvanje eksplozivnih tvari u za to namije­njenim skladištima,

– *proizvodni
i skladišni objekti eksplozivnih tvari* su objekti s pripadajućim prostorima
koji su ograđeni i nadzirani, a namijenjeni su za proizvodnju i skladištenje te
za utovar ili istovar eksplozivnih tvari, a moraju biti izgrađeni i opremljeni
tako da je osigurana zaštita života i zdravlja ljudi, njihove imovine i
okoliša,

– *priručno
skladište* je prostorija za smještaj streljiva, baruta, kapsla za lovačko streljivo,
pirotehničkih proizvoda i sporogo­rećih štapina, uz uvjet da ukupna količina
baruta zajedno s barutom u streljivu ne prelazi količinu od 20 kg ili 150 kg
bruto pirotehničkih sredstava,

– *prijenosni
spremnik (kontejner)* je prijenosno skladište eksplozivnih tvari.

II.
SIGURNOSNE MJERE

Članak
5.

(1) Pri
proizvodnji, ispitivanju, prometu, uporabi, skla­diš­tenju, reciklaži,
neutralizaciji, uništavanju i rukovanju s eks­ploziv­nim tvarima pravne osobe i
obrtnici moraju voditi brigu o zaštiti života i zdravlja ljudi i njihove
imovine te provoditi sve mjere koje su utvrđene ovim Zakonom i na temelju njega
donesenih propisa, propisa o zaštiti na radu, zdravstvenoj zaštiti, zaštiti
okoliša i propisa o gradnji.

(2) Način provedbe mjera iz stavka 1. ovoga članka
pravne osobe i obrtnici propisuju svojim općim aktom.

(3) Pravne osobe i obrtnici moraju izraditi plan
postupanja u slučaju nesreće ili drugih izvanrednih događaja (eksplozija,
požar, provala i sl.).

(4) Pravne osobe i obrtnici moraju upoznati sve osobe
koje za njih obavljaju radnje vezane uz eksplozivne tvari s mjerama određenim u
općim aktima iz stavka 3. ovoga članka te ih osposobljavati za postupanje u slučaju
nesreće.

(5) Objekti u kojima se obavlja proizvodnja ili
skladištenje eksplozivne tvari moraju biti pod stalnom tjelesnom ili tehničkom
zaštitom, sukladno posebnom propisu.

(6) Pravne osobe i obrtnici koji upotrebljavaju ili
na drugi način rukuju s eksplozivnim tvarima moraju organizirati i nadzirati
provođenje propisanih mjera zaštite.

(7) Pravne
osobe i obrtnici koji se bave proizvodnjom, ispitivanjem, prometom ili uporabom
eksplozivnih tvari moraju o gubitku ili krađi eksplozivnih tvari odmah, a
najkasnije u roku od jednog sata od saznanja izvijestiti najbližu policijsku
postaju.

III.
TEHNIČKI ZAHTJEVI ZA EKSPLOZIVNE TVARI TE POSTUPCI ZA UTVRĐIVANJE SUKLADNOSTI

Članak
6.

(1)
Odobrenje za stavljanje u promet i uporabu eksplozivnih tvari izdaje
Ministarstvo na zahtjev dobavljača.

(2) Uz
zahtjev za izdavanje odobrenja iz stavka 1. ovoga članka prilaže se:

–
isprava o sukladnosti s tehničkim propisom,

– upute
za sigurnu uporabu i uništavanje eksplozivnih tvari,

–
podaci o načinu označavanja eksplozivnih tvari.

(3)
Uputa iz stavka 2. podstavka 2. ovoga članka mora biti napisana razumljivo, na
hrvatskom jeziku i latiničnim pismom.

(4)
Ministar unutarnjih poslova će propisati način označa­vanja eksplozivne tvari.

(5)
Ministarstvo vodi popis eksplozivnih tvari za koje je izdano odobrenje za
stavljanje u promet i uporabu.

Članak
7.

Sukladnost
eksplozivne tvari s tehničkim propisom u postupku ocjenjivanja sukladnosti
osigurava se provedbom jedne od sljedećih radnji:

a) početno
ispitivanje tipa proizvoda (modul B) od pravne ili fizičke osobe ovlaštene za
ocjenjivanje sukladnosti i po izboru proizvođača provjerom sukladnosti s tipom:

–
ispitivanjem slučajnih uzoraka proizvoda od pravne ili fizičke osobe ovlaštene
za ocjenjivanje sukladnosti (modul C),

–
osiguranjem kvalitete proizvodnje putem ocjene sustava kvalitete, uz redovite
nadzore od pravne ili fizičke osobe ovlaštene za ocjenjivanje sukladnosti
(modul D),

–
osiguranjem kvalitete proizvoda putem ocjene sustava kvalitete, uz redovite
nadzore od pravne ili fizičke osobe ovlaštene za ocjenjivanje sukladnosti
(modul E),

–
pregledom i ispitivanjem svakog proizvoda od pravne ili fizičke osobe ovlaštene
za ocjenjivanje sukladnosti (modul F),

b)
pregled i ispitivanja pojedinačnih proizvoda prema odgovarajućim normama od
pravne ili fizičke osobe ovlaštene za ocjenjivanje sukladnosti (modul G).

Članak
8.

(1)
Stručne poslove u postupku ocjene sukladnosti mogu obavljati pravne ili fizičke
osobe koje za to ovlasti ministar unutarnjih poslova.

(2) Ovlaštenje iz stavka 1. ovoga članka ministar
unutarnjih poslova daje pravnoj ili fizičkoj osobi za koju je Hrvatska
akreditacijska agencija utvrdila da je stručno i tehnički osposobljena za
provedbu poslova u postupku ocjene sukladnosti, prema zahtjevima utvrđenim u
propisima iz stavka 3. ovoga članka.

(3) Ministar unutarnjih poslova će propisati tehničke
zah­tjeve za eksplozivne tvari, postupke za ocjenu sukladnosti iz stav­ka 1.
ovoga članka te uvjete i način priznavanja valjanosti ispravama i oznakama o
sukladnosti koje su izdane u inozemstvu.

(4)
Ministar unutarnjih poslova ukinut će ovlast iz stavka 1. ovoga članka pravnoj
ili fizičkoj osobi ako više ne ispunjava uvjete koji se odnose na stručnu ili
tehničku osposobljenost iz stavka 2. ovoga članka.

Članak
9.

Isprave i oznake o sukladnosti koje su izdane u inozemstvu
priznaju se u Republici Hrvatskoj ako su izdane na temelju tehničkih propisa
koji su u pogledu zahtjeva za proizvod istovjetni s izdanim hrvatskim tehničkim
propisom i ako je osposob­ljenost tijela koja su sudjelovala u postupku ocjene
sukladnosti utvrđena prema istom postupku i zahtjevima koji su propisani za
takva tijela u hrvatskom tehničkom propisu.

Članak 10.

(1) Ministarstvo u redovitim i izvanrednim pregledima
može uzimati uzorke eksplozivnih tvari koje su u prometu radi provjeravanja
sukladnosti.

(2) Ako postoji sumnja da bi daljnja upotreba
eksplozivnih tvari mogla ugroziti živote i zdravlje ljudi, njihovu imovinu i
okoliš, Ministarstvo će do utvrđivanja sukladnosti privremeno zabraniti promet
i uporabu eksplozivnih tvari.

(3) Ako uzeti uzorak ne odgovara propisanim tehničkim
zahtjevima, Ministarstvo će zabraniti promet i uporabu eksploziv­nih tvari, a
dobavljač ih je dužan uništiti ili vratiti proizvođaču.

(4) Provjeru sukladnosti obavljaju pravne i fizičke
osobe iz članka 8. stavka 1. ovoga Zakona, a troškove provjere sukladnosti
snosi proizvođač ili dobavljač ako se utvrdi da uzorak ne odgovara propisanim
tehničkim zahtjevima, odnosno Ministarstvo ako uzorak odgovara propisanim tehničkim
zahtjevima.

IV.
RUKOVANJE

Članak
11.

(1)
Rukovati eksplozivnim tvarima može osoba ako:

– ima
navršenih 18 godina života,

– nije
pravomoćno osuđena za kazneno djelo za koje se progoni po službenoj dužnosti
osim za kaznena djela iz glave XX. Kaznenog zakona Republike Hrvatske koja se
odnose na sigurnost prometa,

– se
protiv nje ne vodi kazneni postupak za kaznena djela iz glave X. kaznena djela
protiv života i tijela, glave XII. kaznena djela protiv Republike Hrvatske,
glave XIII. kaznena djela protiv vrijednosti zaštićenih međunarodnim pravom, glave
XVII. kaznena djela protiv imovine, glave XX. kaznena djela protiv opće
sigurnosti ljudi i imovine i glave XXIV. kaznena djela protiv javnog reda
Kaznenog zakona,

– nije u posljednje tri godine pravomoćno kažnjena za
prekršajno djelo protiv javnog reda i mira s elementima nasilja,

– ima zdravstvenu sposobnost za rukovanje
eksplozivnim tvarima,

– je stručno osposobljena za rukovanje eksplozivnim
tvarima ili je osposobljena za obavljanje poslova pripreme miniranja.

(2)
Zdravstvena sposobnost za rukovanje eksplozivnim tvarima dokazuje se uvjerenjem
koje izdaju zdravstvene ustanove koje su ovlaštene za obavljanje zdravstvenih
pregleda na temelju posebnog propisa o oružju kojim je određen način i postupak
obav­ljanja zdravstvenih pregleda.

Članak
12.

(1) Stručno
osposobljavanje za rukovanje eksplozivnim tvarima iz članka 11. stavka 1.
podstavka 6. ovoga Zakona provodi se po programu i na način koji posebnim
propisom propisuje ministar unutarnjih poslova, a provode ga ustanove sukladno
propisima o obrazovanju odraslih.

(2)
Iznimno, osobe koje nisu stručno osposobljene mogu rukovati eksplozivnim
tvarima samo pod nadzorom osoba koje su stručno osposobljene za rukovanje
eksplozivnim tvarima, ako su prethodno upoznate s opasnostima i sigurnim načinom
rada.

(3) Osobe
koje nisu stručno osposobljene za rukovanje eksplozivnim tvarima dužne su
pisanom izjavom potvrditi da su upoznate s opasnostima i sigurnim načinom rada.

Članak
13.

Pravne
osobe i obrtnici kojima je odobrena proizvodnja, promet ili uporaba
eksplozivnih tvari moraju obavijestiti Ministarstvo o početku ili prestanku
odobrene djelatnosti te o statusnim promjenama, u roku od osam dana od dana
nastanka promjene.

V.
PROIZVODNJA

Članak
14.

(1)
Pravna osoba i obrtnik smije započeti proizvoditi eksplozivne tvari kad od
Ministarstva dobije odobrenje za proizvodnju.

(2)
Odobrenje iz stavka 1. ovoga članka može biti vremenski ograničeno, te
sadržavati dodatne zahtjeve, ako je to potrebno radi zaštite života i zdravlja
ljudi, njihove imovine i zaštite okoliša.

Članak 15.

(1) Uz
zahtjev pravne osobe i obrtnika za izdavanje odobrenja za proizvodnju
eksplozivnih tvari prilaže se:

– akt o
upisu pravne osobe ili obrta u sudski, odnosno obrtni registar,

–
podatak o odgovornoj osobi u pravnoj osobi, odnosno kod obrtnika,

– podatke
o osobama koje će rukovati eksplozivnim tvarima pri proizvodnji,

–
uporabnu dozvolu za objekt u kojem će se obavljati proizvodnja eksplozivnih
tvari,

–
dokaze o ispunjavanju uvjeta iz članka 5. stavka 1., 2., 3., 4. i 5. ovoga
Zakona,

– podatke
o vrstama eksplozivnih tvari koje će se proizvoditi,

–
tehnološki elaborat o postupku izrade,

– opis
sustava vlastite kontrole kvalitete.

(2)
Odgovorna osoba iz stavka 1. podstavka 2. ovoga članka mora:

–
ispunjavati uvjete za rukovanje iz članka 11. ovoga Zakona,

– imati
najmanje višu stručnu spremu kemijske, strojarske ili rudarske struke i položen
stručni ispit prema odgovarajućoj struci,

–
poznavati hrvatski jezik i latinično pismo.

(3)
Poznavanje hrvatskog jezika i latiničnog pisma dokazuje se svjedodžbom, odnosno
diplomom o završenom školovanju na hrvatskom jeziku ili drugom odgovarajućom
ispravom nadležne obrazovne ustanove.

(4)
Pravne osobe i obrtnici koji imaju odobrenje za proizvod­nju eksplozivnih tvari
mogu obavljati reciklažu i neutralizaciju eksplozivnih tvari.

Članak
16.

(1)
Pravna osoba i obrtnik može proizvoditi i upotrebljavati eksplozivne tvari na
radilištima ako za to ima specijaliziranu opremu i odobrenje za proizvodnju na
radilištu koje izdaje Ministarstvo.

(2)
Zahtjev za izdavanje odobrenja za proizvodnju na radilištu mora, osim podataka
iz članka 15. stavka 1. podstavka 1., 2., 3., 6., 7., i 8., sadržavati i dokaze
o ispunjavanju uvjeta iz članka 5. stavka 1., 2., 3. i 4. ovoga Zakona.

Članak
17.

(1)
Odobrenje za proizvodnju eksplozivnih tvari oduzima se ako pravna osoba ili
obrtnik više ne ispunjava uvjete propisane člankom 15. stavkom 1. i 2. ovoga
Zakona.

(2)
Pravna osoba ili obrtnik mora u roku od osam dana od konačnosti rješenja o
oduzimanju odobrenja za proizvodnju eksplozivnih tvari Ministarstvu dostaviti
evidencije koje su bili obvezni voditi prema ovom Zakonu.

Članak
18.

(1)
Istraživanjima novih vrsta eksplozivnih tvari mogu se baviti proizvođači
eksplozivnih tvari kao i druge pravne osobe koje su upisane u Upisnik
znanstvenih organizacija sukladno odredbama Zakona o znanstvenoj djelatnosti i
visokom obrazovanju, ako osiguraju tehničke uvjete i sigurnosne mjere za
zaštitu života i zdravlja ljudi, njihove imovine i okoliša.

(2) Odobrenje za istraživanje iz stavka 1. ovoga članka
izdaje Ministarstvo ukoliko su ispunjeni uvjeti iz članka 15. ovoga Zakona.

Članak 19.

(1) Proizvođač mora za svaku vrstu eksplozivnih tvari
koju proizvodi imati:

– izjavu o sukladnosti,

– tehničku specifikaciju,

– upute za sigurnu uporabu, skladištenje i
uništavanje,

– sigurnosni list sukladno normi HRN ISO 11014-1.

(2) Proizvođač pirotehničkih sredstava mora, uz
dokumentaciju iz stavka 1. ovoga članka, imati i oznaku razreda pirotehničkih
sredstava.

Članak
20.

(1)
Eksplozivne tvari smiju se stavljati u promet, prijevoz i uporabu samo u
izvornoj ambalaži, koja je ispitana i označena prema propisu kojim je uređen
prijevoz opasnih tvari.

(2)
Osim podataka koji su navedeni u propisu o prijevozu opasnih tvari, na ambalaži
se moraju nalaziti i sljedeći podaci:

– datum
proizvodnje i rok uporabe eksplozivnih tvari,

– uputa
za uporabu,

–
posebna upozorenja, ako ih ima,

–
oznaka razreda za pirotehničko sredstvo.

VI.
PROMET

Članak
21.

(1)
Pravna osoba i obrtnik mogu započeti obavljati promet eksplozivnim tvarima kad
za to dobiju odobrenje Ministarstva.

(2) Uz
zahtjev za izdavanje odobrenja za promet eksplozivnih tvari prilaže se:

– akt o
upisu pravne osobe ili obrta u sudski, odnosno obrtni registar,

–
podatak o odgovornoj osobi koja mora ispunjavati uvjete iz članka 15. stavka 2.
podstavka 1. i 3. ovoga Zakona,

–
dokaze o ispunjavanju uvjeta iz članka 5. stavka 1., 2., 3., 4. i 5. ovoga
Zakona,

– dokaz
o posjedovanju skladišta za te namjene, koje mora imati uporabnu dozvolu,

(3)
Pravne osobe ili obrtnici koji imaju odobrenje iz stavka 1. ovoga članka i članka
14. stavka 1. ovoga Zakona smiju prodavati eksplozivne tvari samo pravnim
osobama i obrtnicima koje imaju odobrenje za nabavu eksplozivnih tvari izdano
od Ministarstva i to u količinama koje nisu veće od količina navedenih u
nabavnoj dozvoli. Ova odredba se ne odnosi na fizičku osobu koja nabavlja
pirotehnička sredstva razreda I. i II. za vlastitu uporabu.

(4)
Odobrenje za promet eksplozivnim tvarima oduzima se ako pravna osoba ili
obrtnik više ne ispunjava uvjete iz stavka 2. ovoga članka.

(5)
Pravna osoba ili obrtnik moraju Ministarstvu dostaviti evidencije koje su bili
obvezni voditi prema ovom Zakonu najkasnije u roku od osam dana od konačnosti
rješenja o oduzimanju odobrenja za promet eksplozivnim tvarima.

VII.
NABAVA

Članak
22.

(1)
Odobrenje za nabavu eksplozivnih tvari može se izdati pravnoj osobi ili
obrtniku koji imaju odobrenje za uporabu eksplozivnih tvari.

(2) Odobrenje za nabavu eksplozivnih tvari vrijedi šest
mjeseci od dana izdavanja.

(3) Pravna osoba ili obrtnik zahtjev za izdavanje
odobrenja za nabavu eksplozivnih tvari podnosi policijskoj upravi mjesno
nadležnoj prema sjedištu pravne osobe ili obrta, a uz zahtjev mora priložiti:

– podatke o nazivu i sjedištu pravne osobe ili obrta,

– podatke o nazivu i količini eksplozivnih tvari,

– obrazloženje iz kojeg je vidljiva utemeljenost
nabave,

– podatke o mjestu i približnom vremenu uporabe,

– plan rada s proračunom potrebne količine
eksplozivnih tvari, ako se radi o količini većoj od raspoloživog kapaciteta
skla­dišta.

(4) Podnositelju zahtjeva za izdavanje odobrenja za
nabavu eksplozivnih tvari nadležna policijska uprava rješenjem može narediti
dodatne mjere sigurnosti te druge potrebne mjere.

(5) Fizička osoba koja u Republici Hrvatskoj nabavlja
pirotehnička sredstva I. i II. razreda za vlastitu uporabu ne mora imati
odobrenje za nabavu.

Članak 23.

(1) Eksplozivne tvari, potrebne za obavljanje poslova
miniranja, izvođenje javnog vatrometa i glasnog pucanja pravna osoba i obrtnik
nabavlja u količinama koje može uskladištiti u raspoloživom skladišnom
prostoru, na temelju odobrenja policijske uprave iz članka 22. stavka 1. ovoga
Zakona.

(2) Iznimno od stavka 1. ovoga članka, nadležna
policijska uprava može odobriti nabavu veće količine eksplozivnih tvari od
raspoloživog kapaciteta skladišta ukoliko se te tvari odvoze izrav­no na
radilište gdje će se istoga dana u potpunosti utrošiti pod uvjetom iz članka
22. stavka 3. podstavka 5. ovoga Zakona.

Članak
24.

(1)
Nakon nabave odobrenih količina eksplozivnih tvari prav­na osoba ili obrtnik
zadržava izvornik odobrenja, a dobavljač mora sačiniti presliku odobrenja koja
ostaje u njegovoj pismohrani.

(2)
Pravna osoba i obrtnik koji uporabljuju eksplozivne tvari mogu ih nabaviti kod
više dobavljača pod uvjetom da svaki dobav­ljač na poleđini odobrenja naznači
izdanu količinu i vrstu eksplozivne tvari koju je prodao vlasniku odobrenja s
potpisom odgovorne osobe iz članka 4. stavka 1. podstavka 9. ovoga Zakona i pečatom,
a za sebe sačini preslik.

(3) Ako
pravna osoba ili obrtnik uporabljuju eksplozivne tvari izvan područja
policijske uprave koja je izdala odobrenje za nabavu, dužni su o mjestu i
vremenu uporabe eksplozivnih tvari izvijestiti policijsku upravu mjesno
nadležnu prema mjestu u kojem se eksplozivne tvari uporabljuju, najkasnije 24
sata prije početka uporabe.

Članak
25.

Pravna
osoba ili obrtnik koji uporabljuju eksplozivne tvari, moraju neuporabljene
eksplozivne tvari vratiti u originalnoj ambalaži u skladišta ili ih uništiti
prema uputi proizvođača tako da ne ugroze život, zdravlje i sigurnost ljudi te
materijalna dobra i okoliš.

VIII.
UPORABA

Članak
26.

Eksplozivne
tvari se ne smiju uporabiti na mjestima gdje je nadležno državno tijelo izreklo
zabranu obavljanja radova na kojima bi se uporabile te eksplozivne tvari.

a)
Pirotehnička sredstva za zabavu i tehničku namjenu

Članak 27.

Pirotehnička sredstva za zabavu ovisno o količini i
vrsti pirotehničke smjese, odnosno eksplozivnog punjenja te jačini zvuka i
drugih sigurnosnih zahtjeva dijele se na:

– pirotehnička sredstva razreda I. – pirotehničke
igračke,

– pirotehnička sredstva razred II. – sredstva za male
vatromete,

– pirotehnička sredstva razred III. – sredstva za
srednje vatromete,

– pirotehnička sredstva razred IV. – sredstva za
velike vatromete.

Članak 28.

(1) Pirotehnička sredstva za tehničku namjenu dijele
se u dva razreda i to:

– razred T1 – manje opasna sredstva,

– razred T2 – opasna sredstva.

(2) Ministar unutarnjih poslova donijet će poseban
propis o sigurnosnim zahtjevima koje moraju ispuniti pirotehnička sredstva za
zabavu i tehničku namjenu te o uvjetima za njihovu podjelu.

Članak 29.

(1) Pirotehnička sredstva za zabavu razreda I. mogu
se prodavati u maloprodaji tijekom cijele godine osobama starijim od 14 godina
u prodavaonicama, kioscima i pokretnim trgovinama.

(2) U
kioscima ili pokretnim trgovinama je dopušteno držati do 30 kg bruto težine
pirotehničkih sredstava za zabavu razreda I.

(3) U
prodavaonicama je dopušteno držati do 150 kg bruto težine pirotehničkih
sredstva za zabavu razreda I.

(4) Veće
količine pirotehničkih sredstava za zabavu razreda I. mogu se držati u skladu s
propisima o skladištenju eksplozivnih tvari.

Članak
30.

(1) Pirotehnička
sredstva za zabavu razreda II. mogu se prodavati u maloprodaji samo u
prodavaonicama oružja i strjeljiva ili u prodavaonicama koje imaju odobrenje za
prodaju pirotehničkih sredstava za zabavu, osobama starijim od 18 godina, u
razdoblju od 15. prosinca do 1. siječnja.

(2) U
prodavaonicama iz stavka 1. ovoga članka eksplozivne tvari drže se u prodajnom
prostoru i priručnom skladištu.

(3) U
izlozima prodavaonica dozvoljeno je držanje samo prazne ambalaže jediničnog
pakiranja pirotehničkih sredstava.

(4)
Pirotehnička sredstva za zabavu razreda II. mogu rabiti i osobe mlađe od 18
godina, ali pod nadzorom roditelja ili skrbnika.

(5)
Uporaba pirotehničkih sredstava za zabavu razreda II. zabranjena je u
zatvorenim prostorijama, na prostoru gdje se okuplja veći broj osoba i u
razdoblju od 2. siječnja do 26. prosinca, osim u posebnim slučajevima uz
odobrenje Ministarstva.

(6)
Ministar unutarnjih poslova može iz sigurnosnih razloga naredbom skratiti
razdoblje navedeno u stavku 1. ovoga članka, u kojem se pirotehnička sredstva
za zabavu razreda II. mogu slobodno prodavati, a naredba se mora priopćiti u
sredstvima javnog priopćavanja najkasnije do 1. studenoga tekuće godine.

(7)
Odobrenje iz stavka 1. ovoga članka izdaje Ministarstvo.

(8)
Propise o prostornim, tehničkim i sigurnosnim zahtjevima koje moraju
zadovoljiti prodavaonice pirotehničkih sredstava razreda II. donosi ministar
unutarnjih poslova.

b)
Izvođenje javnih vatrometa

Članak
31.

(1)
Javni vatromet u smislu ovoga Zakona je profesionalni vatromet i vatromet za
scenske efekte.

(2)
Javne vatromete mogu izvoditi pravne osobe i obrtnici koji od Ministarstva
dobiju odobrenje za izvođenje javnog vatrometa.

(3) Uz
zahtjev za izdavanje odobrenja za izvođenje javnih vatrometa prilaže se:

– akt o
upisu pravne osobe ili obrta u sudski, odnosno obrtni registar,

– dokaz
da ima zaposlenu najmanje jednu osobu koja posjeduje dozvolu za izvođenje
javnog vatrometa,

– dokaz o posjedovanju građevine u kojoj se skladište
vatrometna sredstva, izgrađene u skladu s propisima o skladištima eksplozivnih
tvari, koja ima uporabnu dozvolu,

– podatak o odgovornoj osobi koja mora ispunjavati
uvjete iz članka 15. stavka 2. podstavka 1. i 3. ovoga Zakona.

(4) Ministarstvo će rješenjem oduzeti odobrenje za
izvođenje javnog vatrometa pravnoj osobi i obrtniku koji više ne ispunjava
uvjete propisane stavkom 3. ovoga članka.

(5)
Pravna osoba ili obrtnik moraju u roku od osam dana od konačnosti rješenja o
oduzimanju odobrenja za izvođenje javnog vatrometa Ministarstvu dostaviti evidencije
koje su bili obvezni voditi prema ovom Zakonu.

Članak
32.

(1) Za
izvođenje javnog vatrometa potrebno je odobrenje za mjesto i vrijeme izvođenja
od policijske uprave nadležne prema mjestu u kojem se namjerava izvoditi javni vatromet,
koje se izdaje na zahtjev izvođača javnog vatrometa.

(2)
Profesionalni vatromet izvodi se na površinama koje su za tu namjenu posebno
pripremljene i udovoljavaju propisanim udaljenostima od građevina, komunikacija
i drugih prostora, odobrenim pirotehničkim sredstvima razreda II., III. i IV.
koja udovoljavaju propisanim zahtjevima.

(3)
Vatrometi za scenske efekte izvode se u kazalištima i sličnim ustanovama, u
filmskim i televizijskim studijima ili na otvorenim prostorima, odobrenim
pirotehničkim sredstvima razreda I., II., III. i IV., razreda T1 i T2 te drugim
eksplozivnim tvarima koje se koriste u te svrhe i koje udovoljavaju propisanim
zahtjevima.

(4)
Propise o uvjetima za izdavanje odobrenja za mjesto i vrijeme izvođenja javnog
vatrometa, načinu i programu osposobljavanja te programu i načinu provođenja
stručnog ispita za ovlaštenu osobu koja izvodi javni vatromet, uvjetima za
izdavanje, visini naknade za izdavanje te obliku i sadržaju dozvole za izvođenje
javnog vatrometa te tehničkim i sigurnosnim zahtjevima glede mjesta
ispaljivanja, sredstava za ispaljivanje i drugih zahtjeva potrebnih za izvođenje
javnog vatrometa donosi ministar unutarnjih poslova.

c)
Obavljanje poslova miniranja

Članak
33.

(1)
Poslovi miniranja u smislu ovoga Zakona su nadzemna miniranja, specijalna
miniranja, podzemna miniranja i miniranja pri razminiranju.

(2)
Nadzemna miniranja u smislu ovoga Zakona su:

–
miniranja na površini,

–
miniranja u graditeljstvu,

–
miniranja pri krčenju šuma (vađenje panjeva) i iskopu jama za sadnice,

–
miniranja za usitnjavanje prevelikih komada stijena.

(3)
Specijalna miniranja obuhvaćaju: podvodna miniranja, miniranja raznih građevina,
miniranja ledenih površina na rijekama i jezerima, miniranja kod seizmičkih istraživanja,
tehnološka miniranja te miniranja pri izradi tunela i drugih podzemnih
prostorija osim podzemnih miniranja pri eksploataciji mineralnih sirovina.

(4) Podzemna miniranja obuhvaćaju sve radnje
podzemnog miniranja pri eksploataciji mineralnih sirovina.

(5) Miniranja pri razminiranju su miniranja koja se
provode pri obavljanju poslova razminiranja.

Članak 34.

(1) Poslove miniranja može obavljati pravna osoba i
obrtnik koji od Ministarstva dobiju odobrenje za obavljanje jedne ili više
vrsta miniranja.

(2) Uz
zahtjev pravne osobe ili obrtnika za izdavanje rješenja kojim se odobrava
obavljanje poslova miniranja prilaže se:

– akt o
upisu pravne osobe ili obrta u sudski, odnosno obrtni registar,

– dokaz
da ima zaposlenu najmanje jednu osobu koja posjeduje dozvolu za miniranje,

– dokaz
o posjedovanju skladišta za skladištenje eksplozivnih tvari potrebnih za
obavljanje poslova miniranja izgrađenog sukladno propisima o skladištima
donesenih na temelju ovoga Zakona, koje mora imati uporabnu dozvolu,

–
podatak o odgovornoj osobi koja mora udovoljavati uvjetima iz članka 15. stavka
2. podstavka 1. i 3. ovoga Zakona.

(3)
Rješenjem iz stavka 2. ovoga članka pravnoj osobi ili obrtniku će se odobriti
obavljanje one vrste miniranja za koju stalno uposlena osoba posjeduje dozvolu.

(4)
Ministarstvo će rješenjem oduzeti odobrenje za obav­ljanje poslova miniranja
pravnoj osobi ili obrtniku koji više ne ispunjavaju neki od uvjeta propisanih
stavkom 2. ovoga članka.

(5)
Pravna osoba ili obrtnik moraju u roku od osam dana od konačnosti rješenja o
oduzimanju odobrenja za obavljanje poslova miniranja Ministarstvu dostaviti
evidencije koje su bili obvezni voditi prema ovom Zakonu.

Članak
35.

(1)
Prilikom obavljanja miniranja pravna osoba ili obrtnik dužni su poduzeti sve
sigurnosne mjere te miniranje obaviti prema planu miniranja i po pravilima
struke, tako da miniranjem ne ugroze život i zdravlje ljudi, njihovu imovinu i
okoliš.

(2)
Plan miniranja iz stavka 1. ovoga članka mogu izraditi osobe iz članka 36., 37.
i 38. ovoga Zakona za miniranja za koja posjeduju dozvolu.

(3) O
miniranjima koja se obavljaju u naseljenom mjestu ili u blizini naseljenog
mjesta pravna osoba ili obrtnik koji izvode miniranje dužni su najkasnije 24
sata prije obavljanja miniranja izvijestiti policijsku upravu nadležnu prema
mjestu u kojem se namjerava obavljati miniranje, javnost putem lokalnih
sredstava javnog priopćavanja, a tri dana prije obavljanja miniranja u blizini
cesta, željeznica, naftovoda, plinovoda, vodovoda, električnih ili telefonskih
vodova i sličnih objekata pisano izvijestiti pravne osobe koje upravljaju
navedenim objektima.

Članak
36.

(1)
Poslove nadzemnih miniranja može obavljati osoba koja zadovoljava uvjete
propisane ovim Zakonom i od Ministarstva dobije dozvolu za nadzemna miniranja.

(2)
Dozvola za obavljanje nadzemnih miniranja može se izdati osobi koja:

– ima
srednju, višu ili visoku stručnu spremu rudarske struke,

– ima položen stručni ispit pred povjerenstvom tijela
državne uprave nadležnog za poslove rudarstva,

– ima najmanje četiri godine radnog staža na
poslovima pripreme miniranja ako ima srednju stručnu spremu ili ima dvije
godine radnog staža na istim poslovima ako ima višu ili visoku stručnu spremu,

– ispunjava uvjete iz članka 11. stavka 1. ovoga
Zakona.

(3) Poslove miniranja pri razminiranju može obavljati
osoba koja ispunjava uvjete propisane ovim Zakonom i od Ministarstva dobije
dozvolu za miniranja pri razminiranju.

(4) Dozvolu za obavljanje miniranja pri razminiranju
može se izdati osobi koja:

– ima
ovlast pirotehničara izdanu prema propisu kojim je uređeno razminiranje i
najmanje jednu godinu radnog staža na poslovima razminiranja ili miniranja,

–
ispunjava uvjete iz članka 11. stavka 1. ovoga Zakona.

Članak
37.

(1)
Poslove specijalnih miniranja može obavljati osoba koja zadovoljava uvjete
propisane ovim Zakonom i koja od Ministarstva dobije dozvolu za specijalna
miniranja.

(2) Dozvola za obavljanje specijalnih miniranja može
se izdati osobi koja, uz uvjete iz članka 36. stavka 2. podstavaka 2. i 4.
ovoga Zakona, ispunjava i sljedeće uvjete:

– ima višu ili visoku stručnu spremu rudarske struke,

– ima najmanje pet godina radnog staža u struci na
poslovima miniranja ili sličnim poslovima ako ima višu stručnu spremu, ili četiri
godine radnog staža na tim poslovima ako ima visoku stručnu spremu.

Članak 38.

(1) Poslove podzemnih miniranja može obavljati osoba
koja ispunjava uvjete propisane ovim Zakonom te od Ministarstva dobije dozvolu
za podzemna miniranja.

(2) Dozvola za obavljanje podzemnih miniranja može se
izdati osobi koja ispunjava uvjete iz članka 36. stavka 2. ovoga Zakona.

Članak 39.

Postupak, način izdavanja, obrazac dozvole te visinu
naknade za izdavanje dozvole za miniranje iz članka 36., 37. i 38. ovoga Zakona
propisuje ministar unutarnjih poslova.

Članak 40.

(1) Poslove pripreme miniranja (punjenje bušotine
eksplozivom, postavljanje sredstava za aktiviranje i sl.) može obavljati osoba
(u daljnjem tekstu: miner) koja ispunjava sljedeće uvjete:

– da je osposobljena za poslove pripreme miniranja
(minera) što dokazuje uvjerenjem o osposobljenosti za obavljanje poslova minera
izdanim u skladu s propisima o rudarstvu,

– da ima najmanje srednju stručnu spremu,

– da ispunjava uvjete iz članka 11. stavka 1. ovoga
Zakona.

(2) Pomoćne poslove na pripremi miniranja (prenošenje
eksplozivnih tvari, utovar, istovar i sl.) može obavljati osoba s najmanje
završenom osnovnom školom, koja je prethodno upoznata s opasnostima pri
rukovanju eksplozivnim tvarima, pod nadzorom osobe iz stavka 1. ovoga članka.

d)
Izvođenje glasnog pucanja

Članak
41.

(1)
Pravne osobe i obrtnici mogu izvoditi glasni pucanj uz uporabu eksplozivnih
tvari na raznim prigodama ili za označa­vanje podneva i sl. ako dobiju
odobrenje Ministarstva za izvo­đenje navedenih radnji (u daljnjem tekstu:
glasno pucanje).

(2) Uz
zahtjev za izdavanje rješenja o odobravanju izvođenja glasnog pucanja prilaže
se:

– akt o
upisu pravne osobe ili obrta u sudski, odnosno obrtni registar,

–
podatak o odgovornoj osobi koja zadovoljava uvjete iz članka 15. stavka, 2.
podstavka 1. i 3. ovoga Zakona,

–
podatke o osobama koje će izvoditi glasno pucanje i njihovoj osposobljenosti,

– dokaz
o posjedovanju skladišta za skladištenje eksplozivnih tvari, potrebnih za
obavljanje glasnog pucanja, izgrađenog sukladno propisima o skladištima,
kapaciteta predviđenog sukladno količinama potrebnim za izvođenje glasnog
pucanja, koje mora imati uporabnu dozvolu,

– dokaz
o posjedovanju naprava ispitanih u skladu s propisima o oružju, kojima će se izvoditi
glasno pucanje.

(3)
Ministarstvo će rješenjem oduzeti odobrenje za izvođenje glasnog pucanja
pravnoj osobi ili obrtniku koji više ne ispunjavaju uvjete iz stavka 2. ovoga članka.

(4)
Pravna osoba ili obrtnik moraju u roku od osam dana od konačnosti rješenja o
oduzimanju odobrenja za izvođenje glasnog pucanja Ministarstvu dostaviti
evidencije koje su bili obvezni voditi prema ovom Zakonu.

Članak
42.

(1)
Kada glasno pucanje obavlja više izvršitelja na više naprava svi moraju biti
osposobljeni za rukovanje eksplozivnim tvarima prema aktu pravne osobe ili
obrtnika koji ima odobrenje za izvođenje glasnog pucanja.

(2)
Aktom iz stavka 1. ovoga članka treba propisati:

– način
čuvanja naprava za glasno pucanje,

– način
skladištenja i čuvanja eksplozivnih tvari,

– način vođenja popisa eksplozivnih tvari i naprava,

– način osposobljavanja osoba koje će izvoditi glasno
pucanje.

(3) Ako se glasno pucanje izvodi na prigodama gdje se
okuplja veći broj osoba, odgovorna osoba za izvođenje glasnog pucanja dužna je
zatražiti odobrenje za mjesto i vrijeme izvođenja glasnog pucanja od policijske
uprave nadležne prema mjestu izvođenja glasnog pucanja.

(4) Uz zahtjev za izdavanje odobrenja iz stavka 3.
ovoga članka prilaže se:

– broj rješenja Ministarstva kojim je pravnoj osobi
ili obrtniku odobreno izvođenje glasnog pucanja,

– podatke o mjestu na kojem će se izvoditi glasno
pucanje s prikazom udaljenosti od građevina, prometnica i drugih objekata,

– točno vrijeme početka i prestanka izvođenja glasnog
pucanja,

– podatke o osobama koje će izvoditi glasno pucanje,

– podatke o vrsti i količini eksplozivnih tvari koje će
biti uporabljene za izvođenje glasnog pucanja, s detaljnim prikazom raspodjele
ukupne količine po pojedinom izvršenju glasnog pucanja,

–
prikaz mjera i radnji koje će pri izvođenju glasnog pucanja poduzeti radi
zaštite života i zdravlja ljudi, njihove imovine i zaštite okoliša.

IX.
UNIŠTAVANJE EKSPLOZIVNIH TVARI

Članak
43.

(1)
Pravna osoba ili obrtnik koji nemaju uvjeta za pohranjivanje neuporabljenih
eksplozivnih tvari moraju ih vratiti dobav­ljaču od kojeg su ih kupili ili ih
moraju uništiti i o tome izvijestiti policijsku upravu koja im je izdala
odobrenje za nabavu.

(2)
Eksplozivne tvari se uništavaju u skladu s uputom proizvođača i na mjestima gdje
je dozvoljena uporaba eksplozivnih tvari, a uništavanje mora protjecati tako da
ne ugrožava živote i zdravlje ljudi, njihovu imovinu i okoliš.

(3)
Eksplozivne tvari može uništavati samo stručno osposobljena osoba, a o načinu,
količini, mjestu i vremenu uništavanja neuporabljenih eksplozivnih tvari i
neuporabljene ambalaže potrebno je izvijestiti policijsku upravu mjesno
nadležnu prema mjestu uništavanja eksplozivnih tvari najmanje 24 sata prije
dana određenog za uništavanje.

(4) Ako
se prilikom uništavanja eksplozivnih tvari predviđa pojava jakih detonacija
koje bi mogle uznemiriti stanovnike obližnjeg naseljenog mjesta, ovlašteni izvođač
miniranja dužan je postupiti sukladno članku 35. stavku 3. ovoga Zakona.

X.
PROIZVODNI I SKLADIŠNI OBJEKTI

Članak
44.

(1)
Proizvodni i skladišni objekti za eksplozivne tvari moraju biti izgrađeni i
opremljeni tako da je osigurana zaštita života i zdravlja ljudi, njihove
imovine i okoliša.

(2) Građevine u kojima se proizvode i/ili skladište
eksploziv­ne tvari smiju se graditi u skladu s odredbama posebnog zakona koji
uređuje građenje građevina. Prijenosni spremnici namijenjeni skladištenju
eksplozivnih tvari smiju se postavljati samo na mjestima određenim dokumentom
prostornog uređenja, odnosno lokacijskom dozvolom donesenom, odnosno izdanom u
skladu s posebnim zakonom koji uređuje uređivanje prostora.

(3) Kada se prema posebnom zakonu ne izdaje
lokacijska dozvola, prijenosni spremnici se mogu privremeno postaviti uz
prethodno odobrenje Ministarstva.

(4) Lokacijska dozvola ili odobrenje iz stavka 3.
ovoga članka može se izdati ako prijenosni spremnik u pogledu tehničkih
zahtjeva i sigurnosnih mjera udovoljava uvjetima propisanim propisima o
skladištenju eksplozivnih tvari.

(5) Propise o proizvodnim, istraživačkim i skladišnim
objektima (skladišta, priručna skladišta, prijenosni kontejneri), koji će
sadržavati građevno-tehničke karakteristike, smještaj u prostoru, mjere zaštite
okoliša, sigurnosne mjere, kapacitete i način skladištenja eksplozivnih tvari
donosi ministar unutarnjih poslova uz suglasnost ministra nadležnog za zaštitu
okoliša, prostorno uređenje i graditeljstvo.

XI.
ODGOVORNOSTI

Članak
45.

Odgovorne
osobe u skladu sa svojim nadležnostima i odgovornostima te uz poštivanje
propisa koji uređuju područje eksplozivnih tvari brinu za sigurno odvijanje
procesa proizvodnje, prometa i uporabe eksplozivnih tvari te postupanja s njima
tako da nisu ugroženi život i zdravlje ljudi, njihova imovina ili okoliš.

XII.
UPISNICI

Članak 46.

(1) Ministarstvo vodi upisnike o:

– pravnim i fizičkim osobama ovlaštenim za provođenje
postupka ocjene sukladnosti eksplozivnih tvari,

– izdanim odobrenjima za proizvodnju, promet, uporabu
i nabavu eksplozivnih tvari,

– oduzetim odobrenjima za proizvodnju, promet, uporabu
i nabavu eksplozivnih tvari,

– oduzetim uzorcima eksplozivnih tvari,

– eksplozivnim tvarima koje imaju suglasnost na upute
za uporabu.

(2) Pravna osoba ili obrtnik koji proizvodi
eksplozivne tvari vodi upisnike o vrsti i količini proizvedenih, prodanih te
uništenih eksplozivnih tvari.

(3)
Pravna osoba ili obrtnik koji obavlja promet i/ili uporab­ljuje eksplozivne
tvari vodi upisnike o količini i vrsti nabav­ljenoga, prodanoga, uporabljenoga,
uništenoga, vraćenoga ili otu­đenog eksploziva.

(4)
Upisnici iz stavka 1. i 2. ovoga članka čuvaju se 10 godina, a upisnici iz
stavka 3. ovoga članka 5 godina.

(5)
Sadržaj, izgled i način vođenja upisnika utvrđenih u ovom članku propisuje
ministar unutarnjih poslova.

Članak
47.

Na
prikupljanje, obradu, pohranjivanje i korištenje podataka iz upisnika
propisanih ovim Zakonom primjenjuju se odredbe propisa kojima se uređuje
zaštita podataka.

XIII.
NADZOR

Članak
48.

(1)
Upravni nadzor nad provedbom ovoga Zakona i na temelju njega donesenih propisa
obavlja Ministarstvo.

(2)
Ministarstvo obavještava nadležno tijelo Europske unije o provedenim mjerama
poradi sprječavanja prometa eksplozivnim tvarima za koje je naknadno utvrđena
neusklađenost tehničkih osobina i o drugim značajnim mjerama koje se odnose na
eksplozivne tvari te surađuje u radu vezanom za eksplozivne tvari s međunarodnim
organizacijama i subjektima.

Članak
49.

(1)
Inspekcijski nadzor nad provedbom ovoga Zakona i na temelju njega donesenih
propisa provode službenici za nadzor proizvodnje i prometa eksplozivnih tvari
Ministarstva (u daljnjem tekstu: inspektori).

(2) Inspektori iz stavka 1. ovoga članka dokazuju
svoje službeno svojstvo, identitet i ovlasti službenom iskaznicom i službenom
značkom.

(3) Ministar unutarnjih poslova donijet će propis o obrascu
službene iskaznice, obliku i izgledu službene značke inspektora iz stavka 1.
ovoga članka, te načinu izdavanja, zamjene i vođenja evidencije o izdanim
službenim iskaznicama i značkama.

Članak 50.

(1) U obavljanju nadzora inspektori su u skladu s odredbama
ovoga Zakona i na temelju njega donesenih propisa ovlašteni:

– ući i pregledati objekte, prostore i radilišta gdje
se eksplozivne tvari proizvode, skladište, uporabljuju, uništavaju ili se
obavlja njihov promet te ostale prostore za koje postoji sumnja da bi u njima
mogle biti eksplozivne tvari,

– pregledati dokumentaciju vezanu uz eksplozivne
tvari,

– pregledati isprave o stručnoj osposobljenosti
osoba,

– provjeriti i utvrditi identitet osoba koje zateknu
na mjestima uporabe, proizvodnje i skladištima eksplozivnih tvari,

– zabraniti postupanje s eksplozivnim tvarima osobama
koje za to nisu stručno osposobljene,

– zabraniti proizvodnju eksplozivnih tvari te
pojedine radnje vezane uz promet, uporabu eksplozivnih tvari, skladišta ili
mjesta utovara ili istovara ako su počinjeni teži propusti u poduzimanju
sigurnosnih mjera koje su propisane ovim Zakonom i na temelju njega donesenim
propisima a koji za posljedicu imaju ugroža­va­nja života i zdravlja ljudi,

–
narediti otklanjanje utvrđenih nepravilnosti u određenom roku,

–
narediti i druge mjere u proizvodnji, prometu i uporabi koje su potrebne radi
zaštite života i zdravlja ljudi, njihove imovine ili okoliša.

(2)
Žalba protiv rješenja kojim su izrečene zabrane iz stavka 1. ovoga članka ne
odgađa njihovo izvršenje.

(3)
Pravne i fizičke osobe dužne su inspektorima omogućiti obavljanje inspekcijskog
nadzora te im dati na uvid traženu dokumentaciju i pružiti potrebne podatke i
obavijesti.

XIV.
ODUZIMANJE EKSPLOZIVNIH TVARI

Članak
51.

 Inspektor može na licu mjesta oduzeti
eksplozivne tvari osobi koja:

– ima u
posjedu eksplozivne tvari bez odobrenja,

–
uporabljuje eksplozivne tvari bez odobrenja,

–
uporabljuje eksplozivne tvari na način koji je u suprotnosti s izdanim
odobrenjem,

–
postoje dostatni dokazi da će eksplozivna tvar biti predmetom nezakonite
nabave, uporabe ili trgovine.

XV.
KAZNENE ODREDBE

Članak
52.

(1) Novčanom
kaznom u iznosu od 40.000 do 100.000 kuna kaznit će se za prekršaj pravna osoba
ako:

1. pri
proizvodnji, prometu, uporabi, skladištenju, uništa­va­nju i rukovanju
eksplozivnim tvarima ne poduzme mjere za zaštitu života i zdravlja ljudi,
njihove imovine i okoliša (članak 5. stavak 1.),

2. ne
donese opći akt, ne izradi plan postupanja ili ne postupi po planu i općem aktu
(članak 5. stavak 2. i 3.),

3. ne
upozna sve osobe koje za nju obavljaju radnje vezane uz eksplozivne tvari s
mjerama određenim u općim aktima ili ih ne osposobljava za postupanje u slučaju
nesreće (članak 5. stavak 4),

4. ne
osigura stalnu tjelesnu ili tehničku zaštitu objekata u kojima se obavlja
proizvodnja, promet i skladištenje eksplozivnih tvari (članak 5. stavak 5.),

5. o gubitku ili krađi eksplozivnih tvari ne
izvijesti najbližu policijsku postaju (članak 5. stavak 7.),

6. stavlja u promet i upotrebljava eksplozivne tvari
za koje nije izdano odobrenje za stavljanje u promet (članak 6.),

7. obavlja stručne poslove u postupku ocjene
sukladnosti bez ovlasti (članak 8.),

8. dozvoli da eksplozivnim tvarima rukuju osobe koje
ne ispunjavaju uvjete za rukovanje eksplozivnim tvarima (članak 11. stavak 1.),

9. započne proizvodnju eksplozivnih tvari bez
odobrenja Ministarstva ili nastavi obavljati proizvodnju a Ministarstvo joj je
rješenjem oduzelo odobrenje za proizvodnju eksplozivnih tvari (članak 14.
stavak 1. i članak 17. stavak 1.),

10. proizvodi eksplozivne tvari na radilištu bez
odobrenja Ministarstva (članak 16. stavak 1.),

11.
istražuje nove vrste eksplozivnih tvari bez odobrenja Ministarstva (članak
18.),

12. se
bavi prometom eksplozivnih tvari bez odobrenja Ministarstva (članak 21. stavak
1.),

13. ako
proda eksplozivne tvari pravnoj osobi ili obrtniku bez nabavne dozvole (članak
21. stavak 3.),

14. nabavi eksplozivne tvari bez odobrenja nadležne
policijske uprave (članak 22. stavak 1.),

15. izvodi javne vatromete bez odobrenja Ministarstva
(članak 31. stavak 2.),

16. obavlja poslove miniranja bez odobrenja
Ministarstva (članak 34. stavak 1.),

17. prilikom obavljanja miniranja ne poduzme
sigurnosne mjere za zaštitu života i zdravlja ljudi, njihove imovine i okoliša
(članak 35. stavak 1.),

18. izvodi glasno pucanje bez odobrenja Ministarstva
(članak 41. stavak 1.),

19. nepropisnim i nestručnim uništavanjem
eksplozivnih tvari ugrožava živote i zdravlje ljudi, njihovu imovinu i okoliš (članak
43. stavak 2.),

20. bez odobrenja Ministarstva ili nadležne
policijske uprave postavi prijenosni spremnik na mjestu na kojem obavlja
poslove miniranja (čanak 44. stavak 3.).

(2) Za prekršaje iz stavka 1. ovoga članka kaznit će
se novčanom kaznom u iznosu od 5.000 do 10.000 kuna i odgovorna osoba u pravnoj
osobi.

(3) Za prekršaje iz stavka 1. ovoga članka kaznit će
se novčanom kaznom u iznosu od 40.000 do 100.000 kuna obrtnik ili druga fizička
osoba.

(4) Za prekršaje iz stavka 1. ovoga članka učinjene u
povratu prekršajni sud će uz novčanu kaznu pravnoj osobi ili obrtniku izreći i
zaštitnu mjeru zabrane obavljanja djelatnosti u trajanju do godinu dana.

Članak 53.

(1) Novčanom kaznom u iznosu od 20.000 do 40.000 kuna
kaznit će se za prekršaj pravna osoba ako:

1. eksplozivnim tvarima rukuju osobe koje nisu stručno
osposobljene a nisu pod nadzorom stručno osposobljene osobe ili ako prethodno
nisu upoznate s opasnostima i sigurnim načinom rada (članak 12. stavak 2.),

2. u roku od osam dana ne izvijesti Ministarstvo o početku
ili prestanku odobrene djelatnosti s eksplozivnim tvarima ili o statusnim
promjenama (članak 13.),

3. u roku od osam dana od konačnosti rješenja o
oduzimanju odobrenja za proizvodnju eksplozivnih tvari ne dostavi Ministarstvu
sve evidencije koje mora voditi prema ovom Zakonu (članak 17. stavak 2.),

4. stavi u promet, prijevoz ili uporabu eksplozivne
tvari koje nisu pakirane u izvornoj ambalaži ispitanoj i označenoj na način
kako određuju propisi o prijevozu opasnih tvari (članak 20. stavak 1.) i/ili
ako ambalaža ne sadrži podatke iz članka 20. stavka 2. ovoga Zakona,

5. u roku od osam dana od konačnosti rješenja o
oduzimanju odobrenja za promet eksplozivnih tvari ne dostavi Ministarstvu sve
evidencije koje mora voditi prema ovom Zakonu (članak 21. stavak 4.),

6. nabavi eksplozivne tvari u količinama većim od
trenutno raspoloživog kapaciteta skladišta (članak 23. stavak 1.),

7. proda eksplozivne tvari a ne zadrži odobrenje ili
na odobrenju ne naznači prodanu količinu eksplozivnih tvari (članak 24. stavak
1.),

8.
najkasnije 24 sata prije početka uporabe eksplozivnih tvari ne izvijesti mjesno
nadležnu policijsku upravu, u slučajevima kada eksplozivne tvari uporabljuje
izvan područja policijske uprave koja je izdala odobrenje za nabavu (članak 24.
stavak 3.),

9. ne
vrati neuporabljene eksplozivne tvari u originalnom omotu u skladište ili
spremnik ili ih ne uništi prema uputama proizvođača odnosno uništava ih tako da
ugrožava život, zdravlje i sigurnost ljudi te materijalna dobra i okoliš (članak
25.),

10.
uporabi nabavljene eksplozivne tvari suprotno odredbama članka 26. stavka 1.
ovoga Zakona,

11.
drži veće količine pirotehničkih sredstava za zabavu razreda I. i II. od
propisanih u prodavaonicama, kioscima, skladištima ili drugim spremnicima ili
pokretnim trgovinama ili prodaju pirotehničkih sredstava za zabavu razreda I.
suprotno odredbama ovoga Zakona (članak 29. i članak 30. stavak 2.), odnosno
ako pirotehnička sredstva drži u izlozima (članak 30. stavak 3.),

12.
prodaje pirotehnička sredstva za zabavu razreda II. izvan odobrenih
prodavaonica ili prodavaonica oružja i streljiva, prodaje ta sredstva u
razdoblju od 2. siječnja do 1. prosinca ili ta sredstva prodaje osobama mlađim
od 18 godina (članak 30. stavak 1.),

13. u
roku od osam dana od konačnosti rješenja o oduzimanju odobrenja za izvođenje
javnog vatrometa ne dostavi Ministarstvu sve evidencije koje mora voditi prema
ovom Zakonu (članak 31. stavak 5.),

14.
izvodi javni vatromet bez odobrenja mjesta i vremena izvođenja izdanog od
nadležne policijske uprave odnosno ako izvodi javni vatromet pirotehničkim
sredstvima koja nisu odobrena ili ne udovoljavaju propisanim uvjetima (članak
32. stavci 1., 2. i 3.),

15. u
roku od osam dana od konačnosti rješenja o oduzimanju odobrenja za obavljanje
poslova miniranja ne dostavi Ministarstvu sve evidencije koje mora voditi prema
ovom Zakonu (članak 34. stavak 5.),

16. ne izradi plan miniranja ili ako omogući
korištenje eksplozivnih tvari suprotno planu miniranja (članak 35. stavak 2.),

17. obavlja miniranje u naseljenom mjestu ili u
blizini naseljenog mjesta a prethodno ne izvijesti nadležnu policijsku upravu
odnosno ne izvijesti javnost putem lokalnih sredstava javnog priopćavanja ili pravne
osobe koje upravljaju objektima komunalne infrastrukture (članak 35. stavak
3.),

18. poslove nadzemnih miniranja, miniranja pri
razminiranju, specijalnih miniranja ili podzemnih miniranja obavljaju osobe
koje nemaju dozvolu za miniranje ili za pojedinu vrstu miniranja (članak 36.,
37. i 38. ),

19. poslove pripreme miniranja ili pomoćne poslove
obavlja osoba koja ne udovoljava propisanim uvjetima (članak 40. stavak 1. i
2.),

20. u roku od osam dana od konačnosti rješenja o
oduzimanju odobrenja za izvođenje glasnog pucanja ne dostavi Ministarstvu sve
evidencije koje mora voditi prema ovom Zakonu (članak 41. stavak 4.),

21.
glasno pucanje obavlja više izvršitelja koji nisu osposobljeni za rukovanje
eksplozivnim tvarima (članak 42. stavak 1.),

22. bez
odobrenja nadležne policijske uprave izvodi glasno pucanje na mjestu na kojem
se okuplja veći broj osoba (članak 42. stavak 3.),

23.
neupotrijebljene eksplozivne tvari za koje nema uvjeta za pohranjivanje ne
vrati dobavljaču ili ih ne uništi ili o tome ne izvijesti policijsku upravu
koja je izdala odobrenje za nabavu (članak 43. stavak 1.),

24. uništava eksplozivne tvari a ne obavijesti
nadležnu policijsku upravu ili ako putem lokalnih sredstava javnog priopća­vanja
ne obavijesti okolno stanovništvo u slučajevima kad je predviđena pojava jakih
detonacija (članak 43. stavak 3. i 4.),

25. ne vodi propisane upisnike (članak 46. stavak 2.
i 3.),

26. ne provede rješenje inspektora (članak 50. stavak
1. pod­stavci 5., 6. i 7.),

27. ne čuva upisnike iz članka 46. stavka 2. deset
godina i upisnike iz članka 46. stavka 3. pet godina,

28. inspektora onemogućava u obavljanju inspekcijskog
nadzora ili mu ne pruži potrebne podatke i obavijesti (članak 50. stavak 3.),

29. postupa suprotno sigurnosnim mjerama propisanim
pravilnicima koje ministar unutarnjih poslova donosi na temelju ovlasti iz
ovoga Zakona.

(2) Za prekršaje iz stavka 1. ovoga članka kaznit će
se novčanom kaznom u iznosu od 4.000 do 8.000 kuna i odgovorna osoba u pravnoj
osobi.

(3) Za prekršaje iz stavka 1. ovoga članka kaznit će
se novčanom kaznom u iznosu od 20.000 do 40.000 kuna obrtnik ili druga fizička
osoba.

(4) Za prekršaje iz stavka 1. ovoga članka učinjene u
povratu prekršajni sud će uz novčanu kaznu pravnoj osobi ili obrtniku izreći i
zaštitnu mjeru zabrane obavljanja djelatnosti u trajanju do šest mjeseci.

Članak 54.

Novčanom kaznom u iznosu od 1.000 do 5.000 kuna
kaznit će se za prekršaj fizička osoba:

1. koja koristi pirotehnička sredstva razreda II. izvan
dozvoljenog razdoblja ili ako ta sredstva koristi u dozvoljenom razdoblju u
zatvorenim prostorijama i na prostorima gdje se okuplja veći broj osoba (članak
30. stavak 5.),

2. koja izvodi javni vatromet a nema dozvolu za izvođenje
javnog vatrometa (članak 31. stavak 2.),

3. koja obavlja poslove nadzemnih, specijalnih,
podzemnih i miniranja pri razminiranju a nema dozvolu za obavljanje tih poslova
(članak 36. stavak 1. i 3., članak 37. stavak 1., članak 38. stavak 1.),

4. koja obavlja poslove pripreme miniranja a ne
ispunjava uvjete iz članka 40. stavka 1. ovoga Zakona,

5. koja izvodi glasno pucanje a nije osposobljena za
rukovanje eksplozivnim tvarima (članak 42. stavak 1.).

XII.
PRIJELAZNE I ZAVRŠNE ODREDBE

Članak
55.

(1) Pravne
osobe koje se bave proizvodnjom, ispitivanjem, prometom ili uporabom
eksplozivnih tvari te obavljaju skladiš­tenje tih tvari na temelju odobrenja
propisanih Zakonom o eksplozivnim tvarima za gospodarsku uporabu (»Narodne
novine«, br. 12/94.), moraju postojeća skladišta, građevine, laboratorije,
prijenosne spremnike, priručna skladišta i prodavaonice prilagoditi i opremiti
sukladno uvjetima koji su utvrđeni ovim Zakonom, u roku od godine dana od dana
stupanja na snagu pravilnika iz članka 8. stavka 3. i članka 44. stavka 5.
ovoga Zakona.

(2) Pravne osobe koje su na temelju Zakona o
eksplozivnim tvarima za gospodarsku uporabu (»Narodne novine«, br. 12/94.)
dobile odobrenje za obavljanje poslova miniranja i glasnog pucanja dužne su
uskladiti svoje poslovanje s odredbama ovoga Zakona u roku od godine dana od
dana stupanja na snagu ovoga Zakona, a pravne osobe koje su na temelju Zakona o
eksplozivnim tvarima za gospodarsku uporabu dobile odobrenje za izvođenje
javnih vatrometa dužne su u roku godine dana od dana stupanja na snagu
pravilnika iz članka 32. stavka 4. ovoga Zakona uskladiti svoje poslovanje s
odredbama ovoga Zakona.

(3) U slučaju da pravne osobe iz stavka 1. i 2. ovoga
članka u propisanom roku ne usklade svoje poslovanje s odredbama ovoga Zakona
prestaje im važiti izdano odobrenje.

(4) Dozvole za miniranje izdane na temelju Zakona o
eksplozivnim tvarima za gospodarsku uporabu (»Narodne novine«, br. 12/94.)
ostaju na snazi.

(5) Pravne osobe koje su ishodile odobrenje za
stavljanje u promet eksplozivnih tvari prije stupanja na snagu ovoga Zakona
moraju ishoditi odobrenje za stavljanje u promet sukladno odredbama ovoga
Zakona do 1. siječnja. 2007.

(6) Odredbe članka 48. stavka 2. ovoga Zakona, o
obvezi obavještavanja nadležnog tijela Europske unije, počinju se primjenjivati
danom prijama Republike Hrvatske u punopravno članstvo Europske unije.

Članak 56.

(1) Propisi doneseni na temelju ovlasti iz Zakona o
eksplozivnim tvarima za gospodarsku uporabu (»Narodne novine«, br. 12/94.)
ostaju na snazi do donošenja propisa na temelju ovlasti iz ovoga Zakona ako
nisu u suprotnosti s odredbama ovoga Zakona.

(2) Pravilnike za čije je donošenje ovlašten
odredbama ovoga Zakona ministar unutarnjih poslova će donijeti u roku od godine
dana od dana stupanja na snagu ovoga Zakona.

Članak 57.

Postupci za izdavanje odobrenja, potvrda i dozvola,
koji su prije stupanja na snagu ovoga Zakona pokrenuti po odredbama Zakona o
eksplozivnim tvarima za gospodarsku uporabu (»Narod­ne novine«, br. 12/94.),
dovršit će se po odredbama toga Zakona.

Članak 58.

Danom stupanja na snagu ovoga Zakona prestaje važiti
Zakon o eksplozivnim tvarima za gospodarsku uporabu (»Narodne novine«, br.
12/94.).

Članak 59.

Ovaj Zakon stupa na snagu osmoga dana od dana objave
u »Narodnim novinama«.

Klasa: 213-04/04-01/03
Zagreb, 3. prosinca 2004.

HRVATSKI SABOR

Predsjednik
Hrvatskoga sabora
**Vladimir** **Šeks****,** v. r.

Zakon, NN 178/2004-3089